b"\n_START_ARTICLE_\nBatalla del Metaure\n_START_SECTION_\nPreludi\n_START_PARAGRAPH_\nFins aquell moment, la campanya d'Asdr\xc3\xbabal per refor\xc3\xa7ar la posici\xc3\xb3 del seu germ\xc3\xa0 a It\xc3\xa0lia no havia patit cap contratemps. Havia evitat tots els esfor\xc3\xa7os de Publi Corneli Escipi\xc3\xb3 per interceptar-lo a Hisp\xc3\xa0nia i entrava a la G\xc3\xa0l\xc2\xb7lia l'hivern del 208 aC. Un cop all\xc3\xad, va esperar la primavera del 207 aC per creuar els Alps i arribar a terres del nord d'It\xc3\xa0lia. L'avan\xc3\xa7 d'Asdr\xc3\xbabal havia estat molt m\xc3\xa9s r\xc3\xa0pid que el del seu germ\xc3\xa0 Ann\xc3\xadbal d\xc3\xa9u anys abans, si b\xc3\xa9 ell no va tenir l'impediment d'enfrontar-se a les tribus de la G\xc3\xa0l\xc2\xb7lia, que tant havien dificultat el cam\xc3\xad del seu germ\xc3\xa0. Gr\xc3\xa0cies a les campanyes d'Ann\xc3\xadbal, els Gals temien i respectaven els cartaginesos, aix\xc3\xad que donaren pas franc a Asdr\xc3\xbabal i molts d'ell passaren a engrossar les files del seu ex\xc3\xa8rcit. Com el seu germ\xc3\xa0, Asdr\xc3\xbabal va tenir \xc3\xa8xit en portar els seus elefants de guerra, entrenats a Hisp\xc3\xa0nia, a trav\xc3\xa9s dels Pirineus i dels Alps. _NEWLINE_Roma encara s'estava refent de les devastadores derrotes que havia patit davant d'Ann\xc3\xadbal, i la idea d'enfrontar-se als dos germans Barca a la vegada terrortizava els Romans. Els dos c\xc3\xb2nsols, Claudi Ner\xc3\xb3 i Marc Livi tenien per missi\xc3\xb3 aturar a Ann\xc3\xadbal i Asdr\xc3\xbabal respectivament. L'ex\xc3\xa8rcit de Claudi Ner\xc3\xb3, de m\xc3\xa9s de 40.000 homes, era massa nombr\xc3\xb3s per Ann\xc3\xadbal, que va rebutjar l'enfrontament obert i va obligar a Ner\xc3\xb3 a perseguir-lo sense \xc3\xa8xit per tota la regi\xc3\xb3 del Bruttium; mentrestant, Marc Livi, seguia amb cautela els moviments d'Asdr\xc3\xbabal, permetent que aquest arrib\xc3\xa9s m\xc3\xa9s enll\xc3\xa0 del riu Metaure._NEWLINE_Asdr\xc3\xbabal volia trobar-se amb el seu germ\xc3\xa0 en \xc3\x9ambria, per\xc3\xb2 els seus missatgers foren capturats per Claudi Ner\xc3\xb3, qui obtingu\xc3\xa9 d'aquesta manera informaci\xc3\xb3 sobre els plans del cartagin\xc3\xa8s. Ner\xc3\xb3, sense perdre temps, va avan\xc3\xa7ar cap al nord amb 7.000 homes, 1.000 dels quals eren cavalleria, conscient de l'amena\xc3\xa7a que la uni\xc3\xb3 dels dos germans Barca podia representar.\n_START_SECTION_\nUni\xc3\xb3 dels dos c\xc3\xb2nsols\n_START_PARAGRAPH_\nClaudi Ner\xc3\xb3 es va reunir amb Marc Livi, que estava acampat a poca dist\xc3\xa0ncia d'Asdr\xc3\xbabal. La trobada dels dos c\xc3\xb2nsols va tenir lloc durant la nit, aix\xc3\xad que els cartaginesos no s'adonaren fins l'endem\xc3\xa0, quan els Romans prengueren formaci\xc3\xb3 per la batalla. Asdr\xc3\xbabal va ordenar que els seus homes tamb\xc3\xa9 prenguessin posicions, per\xc3\xb2 llavors s'adon\xc3\xa0 que l'ex\xc3\xa8rcit rom\xc3\xa0 havia augmentat durant la nit i que la cavalleria enemiga era en aquells moments m\xc3\xa9s nombrosa. Conscient de la seva inferioritat, va decidir retirar-se de nou al seu campament. _NEWLINE_La resta del dia va transc\xc3\xb3rrer sense incidents, ja que els Romans decidiren no atacar les fortificacions del campament cartagin\xc3\xa8s. Asdr\xc3\xbabal, per la seva part, va esperar la nit per ordenar la retirada cap a la G\xc3\xa0l\xc2\xb7lia, des d'on tornaria a intentar posar-se en contacte amb el seu germ\xc3\xa0. Malgrat tot, els seus guies el van trair, i el van abandonar mig perdut en les ribes del Metaure, buscant un pas per on creuar. _NEWLINE_Amb la matinada, sense haver trobat un pas segur i amb les legions dels dos c\xc3\xb2nsols aproximant-se, Asdr\xc3\xbabal es va veure for\xc3\xa7at a preparar-se per la batalla.\n_START_SECTION_\nDesplegament de les tropes\n_START_PARAGRAPH_\nEl lloc exacte de la batalla \xc3\xa9s desconegut, sense saber-se del cert si es va produir a la riba nord o sud. Aix\xc3\xad mateix, el nombre d'homes de cada b\xc3\xa0ndol varia significativament segons la font. Api\xc3\xa0 considera que el b\xc3\xa0ndol cartagin\xc3\xa8s copmtava amb 48.000 homes, 8.000 cavalleria i 15 elefants. Livi, per la seva part, augmenta el nombre de cartaginesos a 61.000 morts o presoners, m\xc3\xa9s un nombre indeterminat que va poder fugir. Avui en dia es considera que aquestes xifres s\xc3\xb3n exagerades i s'estima que l'ex\xc3\xa8rcit d'Asdr\xc3\xbabal comptava amb 30.000 homes. Marc Livi tenia quatre legions (32.000-40.000 homes) i Claudi Ner\xc3\xb3 es va afegir amb uns 7.000._NEWLINE_Com la majoria dels ex\xc3\xa8rcits cartaginesos, el d'Asdrubal era una barreja de diferents cultures i \xc3\xa8tnies, incloent-hi \xc3\x8dbers, Gals i Ligurs a m\xc3\xa9s d'africans. L'ala dreta d'Asdrubal es trobava a la riba del Metaure, mentre l'esquerra quedava m\xc3\xa9s protegida en un territori elevat i de dif\xc3\xadcil acc\xc3\xa9s. El cartagin\xc3\xa8s va posar la cavalleria a la dreta, juntament amb els seus millors guerrers d'origen \xc3\xadber i afric\xc3\xa0. El centre fou pels Ligurs i els elefants, mentre la dreta quedava en mans dels Gals, menys disciplinats i menys ben entrenats, per\xc3\xb2 protegits per muntanyes i barrancs. _NEWLINE_Marc Livi es va posar al davant de l'ala esquerra romana, Claudi Ner\xc3\xb3 al davant de l'ala dreta i el prefecte Porcius Licinus va dirigir el centre. La cavalleria es va situar a l'esquerra, per enfrontar-se als genets cartaginesos.\n_START_SECTION_\nLa batalla\n_START_PARAGRAPH_\nEl flanc esquerre dels romans va carregar contra l'ala dreta d'Asdr\xc3\xbabal i la cavalleria cartaginesa va caure davant de la superioritat num\xc3\xa8rica de l'adversari. La infanteria, per\xc3\xb2, va ser capa\xc3\xa7 de resistir inicialment l'empenta dels romans fins que Claudi Ner\xc3\xb3, a l'ala esquerra, es va adonar que era una p\xc3\xa8rdua de temps intentar arribar fins als Gals, doncs el terreny era inaccessible, aix\xc3\xad que va prendre la meitat dels seus homes i els va portar pel darrere de l'ex\xc3\xa8rcit rom\xc3\xa0 fins a arribar a l'altre extrem de la batalla. Un cop a l'ala esquerra, va rodejar a Marc Livi i als cartaginesos per poder atacar aquests \xc3\xbaltims per la rereguarda. Els \xc3\x8dbers no van poder resistir l'atac combinat dels dos c\xc3\xb2nsols i en la seva fugida van bloquejar i confondre el centre de la formaci\xc3\xb3 cartaginesa._NEWLINE_Les tropes del centre d'Asdr\xc3\xbabal s'enfrontaren llavors a l'atac de Porcius pel davant, Livi pel flanc i Ner\xc3\xb3 pel darrere, i aviat fugiren en total desordre, ca\xc3\xa7ats en massa pels Romans durant la retirada. _NEWLINE_Asdr\xc3\xbabal, veient que no hi havia esperan\xc3\xa7a, es va llan\xc3\xa7a a la c\xc3\xa0rrega contra l'enemic en les acaballes de la batalla, caient en combat.\n_START_SECTION_\nFets posteriors\n_START_PARAGRAPH_\nClaudi Ner\xc3\xb3 no va tenir cap respecte pels caiguts i va ordenar que el cos d'Asdrubal fos decapitat. El cap fou llan\xc3\xa7at dins del campament d'Ann\xc3\xadbal com a senyal de la vict\xc3\xb2ria romana. _NEWLINE_Amb Asdr\xc3\xbabal mort i sense esperances de rebre refor\xc3\xa7os de Cartago, Ann\xc3\xadbal va veure frustrats els seus somnis de derrotar els Romans. Malgrat tot, va romandre a It\xc3\xa0lia fins que Escipi\xc3\xb3 l'Afric\xc3\xa0 va portar la guerra a terres africanes i Ann\xc3\xadbal es va veure obligat a retornar a la seva terra. Els dos grans generals s'enfrontaren a la Batalla de Zama el 202 aC, on Ann\xc3\xadbal fou derrotat."